Diari Oficial de la Generalitat Valenciana


Sumari del DOGV 2273, del 24-05-1994 (1994/831521)

INSTRUCCIÓ conjunta de 9 de maig de 1994, de la Direcció General del Servei Valencià de Salut i la Direcció General de Règim Econòmic de la Conselleria de Sanitat i Consum, sobre conceptes retributius que han de compondre les pagues extraordinàries i la millora del subsidi d'incapacitat laboral transitòria del personal estatutari.
--------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   2273

Data del DOGV
:   24-05-1994

Secció del DOGV
:   ALTRES DISPOSICIONS

Número del document
:   1994/831521


Data del document
:   09-05-1994

Organisme emissor
:   Conselleria de Sanitat i Consum

Tipus de document
:   Instrucció

INSTRUCCIÓ conjunta de 9 de maig de 1994, de la Direcció General del Servei Valencià de Salut i la Direcció General de Règim Econòmic de la Conselleria de Sanitat i Consum, sobre conceptes retributius que han de compondre les pagues extraordinàries i la millora del subsidi d'incapacitat laboral transitòria del personal estatutari. [94/3299]  
1. Pagues extraordinàries  
El Reial Decret Llei 3/1987, d'11 de setembre, aplicable al personal que presta serveis en les institucions sanitàries, regula el règim retributiu del personal esmentat en l'article 1, on disposa que a aquest personal {REF ...sols se li podrà pagar pels conceptes que determina aquest reial decret llei}. Per tant, no s'hi poden aplicar l'article 35 de l'Estatut del Personal Sanitari Facultatiu, l'article 49 del personal no sanitari i l'article 95 de l'Estatut Jurídic del Personal Sanitari no Facultatiu, que, en aquests punts, queden derogats pel Reial Decret Llei 3/1987, norma posterior i de rang jeràrquic superior.  
En aquest mateix sentit es pronuncia la doctrina reiterada del Tribunal Suprem, entre altres, en les sentències de 22.02.93, 24.02.93 i 15.02.93, les tres recaigudes en el recurs de cassació per a la unificació de doctrina. S'hi estableix que l'entrada en vigor del Reial Decret Llei 3/1987 determinà la derogació dels articles 35, 49 i 95 dels estatuts, de manera que, d'acord amb l'article 2.2 de la norma esmentada, les pagues extraordinàries del personal al servei d'institucions sanitàries seran dues a l'any, cadascuna de l'import d'una mensualitat de sou i triennis amb meritació els mesos de juny i setembre.  
No obstant això, l'acord del Consell de Ministres pel qual s'aprova l'aplicació del règim retributiu previst en el Reial Decret Llei 3/1987, d'11 de setembre, indica que la quantitat anual corresponent als complements de destinació continuarà percebent-se de la mateixa manera (catorze pagues) abans de l'entrada en vigor del Reial Decret Llei 3/1987, d'11 de setembre.  
La Llei 21/1993, de 29 de desembre, de Pressupostos de l'Estat per a l'exercici 1994 (conforme amb lleis pressupostàries anteriors), estableix en el seu article 30, retribucions del personal de la Seguretat Social, apartat segon: {REF El personal inclòs en l'àmbit d'aplicació del Reial Decret Llei 3/1987, d'11 de setembre, sobre retribucions del personal estatutari de l'Institut Nacional de la Salut, percebrà les retribucions bàsiques i el complement de destinació en les quanties assenyalades per als conceptes retributius en l'article 25.u, A), B) i C) d'aquesta llei, sense perjudici del que estableix la disposició transitòria segona, dos, del reial decret llei esmentat, i que la quantia anual del complement de destinació fixat en la ll}etra C) de l'esmentat article 25 se satisfaça en catorze mensualitats.  
D'acord amb la normativa estatal ressenyada, la Llei 6/1993, de Pressupostos de la Generalitat Valenciana per a l'exercici 1994, i el Decret 169/1990, de 15 d'octubre, del Consell de la Generalitat Valenciana, determinen igualment que el complement de destinació continuarà percebent-se en catorze pagues.  
II. Millora del subsidi d'ILT  
Les instruccions del director del Servei Valencià de Salut de 25 d'octubre de 1990 sobre determinació de la millora del subsidi d'ILT al personal inclòs en els estatuts de personal facultatiu, personal sanitari no facultatiu i no sanitari, establien que el complement d'atenció continuada i les guàrdies mèdiques havien de ser tingudes en compte per a la determinació de la millora del subsidi d'ILT.  
Tanmateix, en el temps transcorregut des que es dictaren les esmentades instruccions s'ha consolidat una línia de jurisprudència que preconitza la no inclusió del complement d'atenció continuada i les guàrdies mèdiques en la millora del subsidi d'ILT.  
En efecte, el Tribunal Suprem, en reiterades sentències, dictades per a unificació de doctrina sobre idèntic assumpte, de dates 29.04.92, 02.06.92, 22.02.93 i 15.06.93, entre altres, declaren que el complement d'atenció continuada en totes les seues modalitats, incloses guàrdies mèdiques, no ha de formar part de la millora voluntària del subsidi d'ILT.  
En consideració dels raonaments exposats i tenint en compte la reiterada jurisprudència sobre aquestes matèries, com que ja s'ha complit el que disposa l'article 32 de la Llei 9/1987, de 12 de juny, d'òrgans de representació, determinació de les condicions de treball i participació del personal al servei de les administracions públiques, mitjançant mesa sectorial de sanitat, punt segon de l'ordre del dia, del 5 de maig de 1994, es dicten les següents instruccions:  
Primera  
Aquestes instruccions seran d'aplicació al personal inclòs dins dels estatuts de personal facultatiu, personal sanitari no facultatiu, i no sanitari, dependents de la Conselleria de Sanitat i Consum.  
Segona  
Les pagues extraordinàries del personal al servei de les institucions sanitàries seran dues a l'any amb un import cadascuna d'elles d'una mensualitat de sou base, triennis i una catorzena part de l'import anual previst en les lleis de pressupostos per al complement de destinació, amb meritació els mesos de juny i desembre sense que càpiga cap altre tipus de retribució distint dels expressament indicats.  
Tercera  
El personal estatutari percebrà, en concepte de millora de subsidi d'ILT, la diferència que hi haja entre la quantia que correspon a aquest subsidi d'ILT, d'acord amb l'article 126 i següents del text refós de la Llei General de la Seguretat Social, aprovat pel Decret 126/1974, de 30 de maig, i el 100% de les retribucions fixes i periòdiques percebudes pel treballador en el mes anterior a la baixa pels conceptes següents:  
- Sou  
- Triennis  
- Complement de destinació  
- Complement específic (en el seu cas)  
- Productivitat fixa (en el seu cas)  
Quarta  
Queda exclòs de la quantia que procedisca en concepte de millora voluntària del subsidi d'ILT el complement d'atenció continuada que en totes les seues modalitats actuals, incloses guàrdies mèdiques, i totes les que puguen desenvolupar-se en el futur, puga percebre tot el personal estatutari, llevat del que es trobe en situació de baixa per accident laboral o per maternitat.  
Cinquena  
Qualsevol altra retribució no considerada en els apartats anteriors tindrà la consideració de percebuda indegudament i, per tant, haurà de reintegrar-se d'acord amb les disposicions vigents en aquesta matèria.  
Sisena  
Queden derogades les instruccions del director del Servei Valencià de Salut de data 25 d'octubre de 1990 i totes les instruccions o circulars de la Conselleria de Sanitat i Consum o del Servei Valencià de Salut que s'oposen al que disposen aquestes instruccions.  
Setena  
Aquestes instruccions vigiran des de l'endemà que seran publicades en el Diari Oficial de la Generalitat Valenciana.  
El director general de Règim Econòmic: Juan Oltra Vidal.- El director general del Servei Valencià de Salut: Manuel Peris Monfort.